Student wat haar 'uithonger' om maer te bly, tel 25 kg op en word plusgrootte-model
JY LEES NOU Student wat haar 'uithonger' om maer te bly, tel 25 kg op en word plusgrootte-model
Enige jong vrou wat daarvan droom om 'n swemdragmodel te word, sal waarskynlik desperaat probeer om gewig af te skud.
Nie Aliss Bonython nie. Die 21-jarige meisie van Nottingham in Engeland het 18 maande gelede besluit om nie meer teen haar lyf te baklei nie, en om haar kurwes te aanvaar.
Aliss het op haar YouTube-kanaal, wat baie kykers het, en op Instagram haar reis van anoreksie na selfvertroue oor haar lyf gedokumenteer.
"Ek het nog nooit so selfversekerd, energiek, gesond, positief en sexy soos nou gevoel nie," het sy geskryf in 'n onlangse inskrywing op Instagram, waar sy bykans 90 000 aanhangers het.
"Dit het my jare geneem om te besef 'n syfer of grootte hoef nie my lewe te beheer nie, en ek kan gelukkig en tevrede wees met wat ek het. Dit het my ook geleer ongeag waar jy jou in jou lewensreis bevind, mense sal fout vind, al is daar niks, en dit het niks te doen met jou of hoe jy lyk nie."
Volgens die MailOnline, het Aliss, 'n student in Amerikaanse studies en literatuur, selfs modelwerk begin doen.
"Ek doen nou af en toe modelwerk vir plusgrootte-klere. Ek's mal daaroor om voor die kamera te wees."
Aliss, wat nou 86 kg weeg, sê sy voel gesonder as ooit. "Ek mik daarna om 'n gesonde leefstyl te bevorder. Ek het altyd my kilojoules beperk, maar ek eet nou waarvan ek hou, binne perke. Ek oefen vier of vyf keer in die gim en is fikser as tevore."
Aliss deel gereeld foto's van haar in skrapse onderklere in die sosiale media om mense te inspireer om hul lyf lief te hê.
"Om selfliefde te vind en positief oor my lyf te voel, het my lewe gered," het sy geskryf by 'n onlangse foto van haar koshuiskamer.